Omnibus presentes litteras inspecturis Lyderus de Kyren, prefectus Finlandensis, salutem jn Domino sempiternam. Tenore presencium constare volumus vniuersis, nos predia dicta Biurstekt, Kalenningiatekt, Swenstekt et Brytiatekt, jn Nybygd sita, cum omnibus eorundem attinenciis, agris, pratis, piscariis s[c]ilicet et siluis, presencium exhibitori, Hartmanno, ciuj Aboensi, suisque veris heredibus pro pleno precio pacifice possidenda vendidisse; dantes eidem suisque predictis heredibus plenariam potestatem supradicta predia vendendi, commutandi, alienandi pro vsibus suis et qualiter volueri[n]t ordinandi. Prohibemus igitur districte, ne quis ipsum Hartmannum seu ipsius sepedictos heredes jn predictis prediis colendis ac possidendis presumat jnquietate jmpetere seu quomodolibet molestare. Jn cuius testimonium sigillum nostrum presentibus est appensum. Datum anno Domini mcccºxvj, jn vigilia sancti Johannis baptiste.